NG Kathu » Praat Saam
Die Bybel: hoe moet ons die boek hanteer?
Ek (André de Villiers) het die onderstaande geskryf nav 'n gesprek wat ons in een van die Sinodale Taakspanne gehad het. Daar was verskillende opinies oor hoe die Bybel verstaan moet word, en ek het ook my opinie op skrif gesit. Intussen het ek die volgende aanhaling op die Internet gelees waarmee ek volkome saamstem. Ek noem dit om te bevestig dat ek die Bybel as die belangrike vertrekpunt neem vir enige gesprek. Die aanhaling is van ene John King en lui soos volg: "No matter how much more a Christian may want to say about the New Testament, I would hope that we could all agree that it is the permanent starting point for our common identity."
Ek het myself nog nooit beskou as iemand wat vir die waarheid hoef op te staan nie. Ek voel nie dit is nodig om die waarheid fanaties te verdedig nie. As dit die waarheid is, sal dit teenoor die leuen duidelik staan, al neem dit tyd om raak te sien.
Ons kan selfs verdere vrae vra, soos: Wat is die waarheid? Of wie se waarheid? Jesaja s'n, Dawid s'n, Matteus s'n, Paulus s'n, myne, joune? Hoeveel interpretasie moet daar nog plaasvind voordat ons by die oorspronklike waarheid sal uitkom? Net die Waarheid sal ons dit kan wys, op maniere wat Hy goed vind. Hieronder volg 'n paar gedagtes wat ek sommer so puntsgewys neergeskryf het. Dit verteenwoordig my worsteling oor hoe die Bybel gesien, en hoe ek dink dit hanteer moet word. Dit probeer nie 'n finale of volledige verduideliking gee nie. Ek nooi jou uit om te lees en kommentaar te lewer.
Die Bybel is 'n boek wat in die tyd ontstaan het.
Die Bybel is geskryf deur mense.
Hulle getuig daardeur hoe God in hulle lewens 'n rol gespeel het.
Die Bybel wil dus vertel van God.
Dit wil nie in die eerste plek vertel hoe Hy is nie, maar hoe Hy vir my (skrywer) is.
Huwelik, saamwoon en doop (2)
Die Kerkraad het vroeër vanjaar (sien ook ander post op hierdie Blog) 'n dokument uitgegee waarin ons gevra het dat lidmate saam met ons moet dink oor wat God se wil vir die huwelik is en daarmee gepaardgaande die doop van kinders uit verhoudings waar die ouers nie getroud is nie. Ons volg dit nou op met hierdie dokument wat ons as Kerkraad gebruik as ons raamwerk waarbinne ons tans dink en werk wanneer ons oor verhoudings, huwelik, saamwoon en doop dink. Ons is oop om met mense in gesprek te gaan hieroor en ons sal graag na ander standpunte luister.
Ons besef dat nie alle lidmate die Bybel presies dieselfde interpreteer nie en ons laat ruimte vir verskille. Waaroor ons as kerkraad saamstem is dat ons nie ons eie standpunte op ander moet afdwing nie. Ons erken dat mense in laaste instansie persoonlik met God self moet uitklaar wat elkeen se verhouding met Hom is. Ons wil saam met hulle "op reis" wees. Prakties gestel beteken dit: Indien 'n paartjie wat saamwoon 'n baba wil kom doop, wil ons nie dat ons siening vir of teen saamwoon ons verhinder om die baba te doop nie. Ons wil eerder die baba doop en saam met daardie paartjie 'n pad loop waar ons saam leer wat dit is om voor God en met God te lewe.
Ons stel dit uit die staanspoor duidelik dat ons as gelowiges praat wat ons standpunt baseer op ons verstaan van die Bybel. Vir ons is die geloofsgemeenskap 'n unieke groep in die samelewing wat aan mekaar verbind is deur 'n liefdesband wat geskep is deur God self. Hy het in liefde Homself aan die mens verbind en verwag dat sy volgelinge in liefde met mekaar sal leef. Daarom het ons 'n verantwoordelikheid om mekaar te versorg in alle omstandighede. Dit geld in besonder vir ons huwelike en gesinne.
Ons verstaan 'n huweliksverhouding soos volg:
Huwelik, saamwoon en doop (1)
Die kerk in die breë beleef reeds 'n geruime tyd 'n ongemak oor wat ons standpunt moet wees tov persone wat saamwoon, sowel as hoe ons die doop van kinders wat buite die huwelik gebore is, moet hanteer. Ons wil nie hard en veroordelend oorkom teenoor mense nie, maar eerder sag en sensitief. Aan die ander kant wil ons as gelowiges vashou aan die regte leer en wil ons respek teenoor God wys deur reg te leef. Die kerk, en spesifiek ons gemeente in Kathu, wil duidelik stel dat ons simpatiek is teenoor persone in sodanige situasies en ons wil hulle met dieselfde respek hanteer as enige ander getroude paar. Daarom het ons ernstig begin dink oor hierdie onderwerp op ons vergaderings. Met hierdie skrywe gee ons aan elke lidmaat 'n geleentheid om te lees hoe ons tans dink en wat die knelpunte is. Ons vra dat lidmate die geleentheid gebruik om met ons in gesprek te gaan. Lees asb hierdie verklaring en kontak enige van die onderstaande persone as u wil saampraat en met oplossings en idees vorendag kan kom. Ons is saam op soek na God se wil.
Dit was deurentyd die kerk se standpunt dat dit God se wil is dat mense trou en binne hierdie verhouding seksueel verkeer en kinders verwek.
Die realiteit is egter dat mense vandag vir 'n tyd saamwoon voordat hulle trou, of selfs glad nie trou nie. Uit hierdie verbintenisse word kinders gebore en ouers versoek dan ook dikwels dat hierdie kinders gedoop moet word. Tot dusver het ons hierdie versoeke soos volg hanteer: